Bya EDWARD SSERINNYA
KIZIBU okusanga omuntu asussa emyaka 18 wano mu Kampala n’emiriraano nga tawuliranga ku Paul Kafeero, bw’aba teyamulabako waakiri amanyi ennyimba ze.
Olw’ekitone kye yalina mu kuyimba, Kafeero yafuna n’engule ya ‘Golden Boy of Africa’ bwe yayimba ‘Walumbe Zzaaya’ e Misiri mu 1994.
Kafeero yafa nga May 17, 2007 era leero lwe giweze emyaka 10 bukya atuva ku maaso.
Naye ne leero bw’oba oyogera ku batumbudde Kadongokamu, akwata kisooka.
Mu kuyimba kwe yafuna amannya ag’enjawulo okuli ‘Prince’ ekitegeeza Omulangira; Maanyiganjegere, Mukunja olw’ekitundu gy’ava kye yassa ku maapu n’amalala.
Wadde Kafeero yafa emyaka 10 egiyise, naye mu mitima gy’abantu tafanga. Omumuli gwa Kadongokamu akyaguwaniridde, anti abaasigalawo baagala kumutta bwe bamutabuddemu omusono gwa bbandi.
Era y’ensonga lwaki wiiki eno yonna, abantu ku kyalo ewaabwe e Masaaba mu Bukunja, babadde basisinkana omujjukira nga bwe banywamu nga naye bwe yakolanga.
Ennyimba ze nnyingi zikyalina amakulu ne mu kiseera kino wadde zimazeewo emyaka egisoba mu 15 era y’ensonga lwaki zikubwa ntakera mu leediyo ne ttivvi.
Bw’owuliriza Kampaka mu Kkooti, olwogera ku nneeyisa mu Kampala, n’olaba kasasiro aduumye, enguzi eyeeyongera, ebizimbe ebigwa, zzaala n’ettamiiro ebyeyongedde ng’ate Kafeero yabiyimbako emyaka mingi egiyise toyinza kwewuunya lwaki ennyimba ze zikyali ku mulembe.
Ennyimba ze ezisinga omuli Edduma ly’embaga, Obulamu bwe butyo, ebizibu by’ensi oba Bulandina zonna zoogera ku mbeera eriwo, eziyambako omuzadde okubuulirira omwana we mu kiseera kino ng’ebiseera bye tuwa abaana baffe bikendeera buli olukya.
Ekyawula ennyimba za Kafeero ku za Kadongokamu aliwo kwe kuba nga mu zonna owulira omuntu eyatwala obudde ng’ayiiya oluyimba olunaasigala n’amakulu wadde emyaka ginaaba giruyiseeko.
Okugeza, ne mu liyimba nga Lucia muwala wa kinyoozi Kafeero mwe yayombera, osigala ofunyeemu amakulu nti si kirungi kugeyanga n’okumanyiira abakusingako.
ABAANA BA KAFEERO
Ekibi nti abaana Kafeero be yaleka, eby’okuyimba tebabitutte ng’ekikulu.
Simon Kafeero ali e Dubai yayimbayo ennyimba bbiri n’abivaako, Schwarz Kafeero naye ayimbayimba, naye tolaba ssuubi ddene.
Bruno Kinobe amanyiddwa nga Mandeevu ye mukuza w’abaana ba Kafeero, era ono yamuyimbako mu luyimba lwa ‘Ssempala Nswadde’ abamu lwe bayita ‘Njagala kuddayo e Bukunja’ olumu ku nnyimba ze yasemba okuyimba ng’anaatera okufa.
Agamba: Kafeero twasisinkana mu 1995 ku Bristol bar e Nateete. Ekyatusisinkanya gwali mwenge. Mu mbeera eyo, twagenda okulaba nga bannaffe bangi bafiirwa, okulwala n’ebirala nga tewali ayamba kwe kutandikawo mu 1997 ekibiina kya Mu kisenge Foundation Group ekyakolanga ogwa munno mu kabi n’okwekulaakulanya era Kafeero yali muwandiisi waakyo.
Ekibiina kino kye kitegeka okusaba kwa buli mwaka ku malaalo ga Kafeero e Masaaba, wabula bwe yali akyali mulamu Kafeero yatugamba nti tuteekwa okuzimba ennyumba ku malaalo ge era twakikola.
Bangi ku baana ba Kafeero tebasomye.
Wabula Bobi Wine akyaweerera Bridget Nalukwago 14, ne Charles James Ssenkubuge naye akyabeera n’omusika wa Kafeero John Martin Kafeero, 21.
Waaliwo okusika omuguwa mu famire, naye kati embeera egenze etereera okuva ebyobugagga bya Kafeero bwe twabitwala mu ofiisi ekola ku nsonga z’abafu,” Mandeevbu bwe yagambye.
Kyokka omu ku batabani ba Kafeero ayitibwa, Tomas Kafeero ‘Schwarz’ yannambye nti, “Bataata ne Bassenga n’abooluganda abalala ku ludda lwa taata tewali atuyambye.
Jjajja Nanganga yasooka kwegaana taata nga tannafa, kwe kukola ekiggya ekikye e Busansula–Masaaba.
Wabula ekisinga okwewuunyisa abooluganda lwa taata baagezaako okwagala okutunda ebyobugagga by’omugenzi,” Tomas Kafeero bwe yagambye.
EBYOBUGAGGA BYA KAFEERO
Mandeevu agamba nti, Kafeero yaleka amaka e Lweza, ettaka e Nkokonjero ne yiika ezisoba mu 25 okuli ebiggya e Masaaba ate eno yali atandise n’okuzimbayo eddwaaliro wabula yafa likyali ku musingi era awo we lyakoma.
Ate ennyumba z’abapangisa e Lweza ekibiina kya ‘Mukisenge’ baazimaliriza era zivaamu ku ssente.
KAFEERO FOUNDATION YAKOMA WA?
Mandeevu agamba: Wajjawo obuzibu wakati wa Kathryn Barrett- Gaines (Omwana w’Omuzungu) nti ono ye yali dayirekita w’ekitongole kino, ne bannamwandu abalala baagala okubeeramu ate Omuzungu kye yali tayagala.
Omuzungu yali ayagala ebimu ku byobugagga bya Kafeero okudda wansi wa Kafeero Foundation nabo kye batakkiriza. Simon ne Schwarz bamanyi ku by’ekitongole ekyo.”
Mu kiseera kino Simon Peter Kafeero akolera Dubai, wabula Schwarz Kafeero annyonnyola: Kituufu tuli wamu n’Omuzungu era Kafeero Foundation egenda mu maaso.
Akatabo ka ‘One Little Guitar: The Words of Paul Job Kafeero’ ffe twayiiya okukakuba Omuzungu n’akateekamu ssente.
Ssente ezivaamu zituyamba ng’abaana naye omutawaana we gukyali kkopi ezitundibwa zikyali ntono sso nga y’emu ku ngeri eyinza okuyitibwamu okuyamba abaana ba Kafeero.
Okuva taata lwe yafa bandi ye kumpi yagenda nayo, ebyuma byonna byabula n’ebintu ebirala ebikwata ku bandi ya Kulabako Guitar Singers.
Olaba n’ennyimba ezikozesebwa ng’obuyimba bw’amasimu aba famire tetufunako.
E Botswana ne South Afrika eyo nayo bazikozesa mu buyimba bw’essimu naye tetumanyi azitundayo!
Bwe nafunye Gaines (Omwana w’Omuzungu) nga mpita ku mukutu gwa ‘WhatsApp’ yannambye nti; Kafeero mmusubwa buli lunaku, era kyali kyamukisa omusisinkana.
Wabula bwe namubuuzizza ku by’ekitabo oba ng’obutabo obutundibwa abaana bonna bafunamu ky’enkanyi yannambye:
Mbadde ombuuzizza ku bya Kafeero, era nkuzzeemu!
OFIISI EKOLA KU NSONGA Z’ABAFU
Mandeevu agamba: Kafeero ng’amaze okufa waaliwo abaana be yali alabirira okwali aba Basudde ne Baligidde n’omwana wa mwannyina naye bonna baabalwa ng’aba Kafeero.
Abaana 14 be baaweerezebwa mu ofiisi ekola ku nsonga z’abafu.
Naye waliwo omwana w’e Lugazi, oyo ne mu kulima ebiggya bamuleeta.
Waliwo gwe bagamba e Mubende, Kasese n’awalala naye sibalabangako abo.
Kyokka ate mulimu n’abaana be baleeta nga byakiwaani olw’okuba baali balowooza nti Kafeero yaleka ebyobugagga bingi ekitali kituufu.
Erinnya lye lyali livuga okusinga obugagga bwe ate nga naye akyogera lunye nti ‘Ekyobugagga kyange ky’ekitone kyange, okuggyako n’oyo omuwagizi awaayo obudde n’ampuliriza ate ng’ampadde ne ssente’
Okugeza waliwo omwana gwe baaleeta okuva e Rwanda, nti yamuzaalayo ng’agenze kuyimba!
Omwana ono yalina emyaka 19 ate Kafeero teyakubako kivvulu Rwanda.
ABAANA BA KAFEERO ABAMANYIDDWA
- Noeline Biribwa 13 n’ekitundu,
- 2. Stella Namuli 23,
- 3. Bridget Nalukwago 14,
- 4. John Martin Kafeero 15,
- 5. Tomas Kafeero ‘Schwarz’ 25,
- 6.Catherine Nampeera 26,
- 7. Mark Kafeero 19,
- 8. Tonny Kafeero 22,
- 9. Simon Peter Kafeero 27,
- 10. Joan Mirembe 16,
- 11. Aaron Kasi Wokulira 13 n’ekitundu,
- 12. Elizabeth Nagawa 26,
- 13. Dube Kafeero 23,
- 14. Tina Turner Birungi 12.
Nakoma mu P7 fiizi ne zibula - Dube Kafeero
KAFEERO Dube 23, omu ku batabani ba Kafeero nga mu kiseera kino ayiga kufuuyira mmotoka langi mu ggalagi ya Tamuseeru Enterprises Ltd ku luguudo lwa Lubaga attottola ennaku gy’ayiseemu:
Taata bwe yafa waliwo omwami omu (amannya ngasirikidde) e Nsangi gye natandika okubeera nga bampeerera.
Wabula omwami ono baafunamu obutakkaanya ne mukyalawe ate ng’omukyala ye yali asinza ku ssente, bwe baayawukana olwo n’obwange ne bukoma.
Okuva eyo nali mmaze okutuula P.7, ennaku yatandika okunnyonka obutaaba era nakimako amazzi ku kyalo ekyo okutuusa omukyala omu lwe yanfunira omulimu gw’okuweereza ku kizimbe e Katikamu.
Eno namalayo emyezi ng’esatu ne nvaayo ne nnendako mu kyalo e Masaaba ate gye nava okutandika okubeera ne mwnnyinaze Nagawa e Najjanankumbi kati gye nva okujja e Lubaga okuyiga.
Olumu ntambuza bigere, lwe zirabise ne ninnya bodaboda.
Ssinga nfuna omuntu ankwata ku mukono nkyasobola okuddayo ne nsoma.”
Elizabeth Nagawa 26, (naye muwala wa Kafeero) yannambye nti: Naawe omanyi obulamu omwana yenna bw’ayitamu nga kitaawe afudde, olowooza biba byangu?
Sijja kwogera bingi ku kitange awummule mirembe. Dube Kafeero akola mu ggalagi.
OBULAMU BWA KAFEERO
- Yazaalibwa July 12, 1970 n’afa May 17, 2007.
- Bazadde be Vicencio Nanganga ne Phiromera Nannozi nabo baafa.
- MU 1994 yawangula engule y’omuyimbi asinga ku lukalu lwa Africa.
- Yagenda okufa ng’ategeka kujaganya emyaka 20 egy’okuyimba.
- Yafulumya ennyimba 83 ku ntambi 21.
- Ennyimba ezaasinga okucaaka kuliko Walumbe zzaaya, Omwana w’Omuzungu, Dipo Naziggala n’endala.
- Mu 2003 Dipo Naziggala lwawangula engule ya Kadongokamu mu mpaka za Pam Award. Kafeero ne mu 2004 era yawangula empaka zino.
- Yajja mu Kampala mu 1988. Mu 1989 yatandika okuyimbira mu kibiina kya Makula Guitar Singers, yeegatta ku bayimbi okwali Livingstone Kasozi ne Herman Basudde.
- Mu 1992 yatandikawo ekibiina kye ekya Kulabako Guitar Singers.
Ekiraamo kya Kafeero bubaka eri abazadde bonna
ROBINAH Bisirikirwa, eyaliko muka Kafeero, yali amwagala nnyo n’atuuka n’okumukubamu akayimba ke yatuuma ‘Bisirikirwa’ Naye ono teyamuzaalamu mwana.
Nayogeddeko naye n’annamba: Obulamu bw’okuviibwako omuntu akulabirira mu buli kimu si bwangu, kituufu emyaka 10 giweze naye nze ndaba ng’egyanguye.
Mulimu ebintu ebinnyiga ng’omuntu akusanga n’akukwana n’atasaanye.
Bw’omugaana n’akulangira nga bw’abadde akuyamba era oli Nnamwandu! Bw’ogejja nti siriimu amugezza bw’okogga era ne boogera kati kwe kugamba n’osigala awo kutunula!
Naye famire ya Kafeero abaana tebannaba kukwatagana bulungi kuba abakulu Schwarz ne Simon be bali mu bintu naddala amaka ag’e Lweza era bannaabwe abalala tebafunamu nnyo.
Nagawa oyo abaddewo nnyo ku lw’abaana okuggyako ne Mandeevu n’ekibiina kyabwe wadde Kafeero yafa naye tebamulekeredde.
Natuuza abaana abo ne mbabuulira kubanga ekiraamo kya Kafeero kye yaleka tekyagaba kintu kyonna ate ng’ali mu ddwaaliro e Nsambya ng’ali ne Simon yakimugamba n’oluvannyuma n’akiwandiika era Simon oyo Kafeero gwe yawa obusika wadde oluvannyuma baakyuka ne basikiza Martin.
Ekiraamo kyali kigamba nti, ‘Sirina kyabugagga kye ndekedde baana, wabula ebigambo bye ndese ku ntambi bibabuulirirenga.
Temubbanga, temukonjera, mubeere beetoowaze, ebyo ssinga munaabikwata mujja kuyita mu nsi eno’ Okuzimbako ennyumba ku malaalo kye balina okutwala, ‘Abantu abajja mu bivvulu abo baba bakama baffe ssinga kisoboka twandibayimbidde nga tufukamidde’
BBANDI YA KAFEERO ERI KU KI?
Bisirikirwa annyonnyola: Kafeero agenda okufa yalina kontulakiti ne kkampuni ya MTN, era eno nze nali nkolagana nayo.
Wabula bw’amala okufa kontulakiti yalina okugenda mu maaso, kino nakinnyonnyola abayimbi abaasigala mu bbandi n’embatemeratemera ssente za MTN ne mbalaga kye bagenda okufuna, famire ky’efuna nange nga maneja kye nfuna (mu MTN nali siri muka Kafeero wabula maneja we).
Baalaga omululu ddiiru ne ngisazaamu era awo we byakoma. Wabula ennaku ezo nalaba batimbye Kulabako ku Calendar e Makindye naye ebyaddako saamanya, baali balanga myaka 10 egya Kafeero.
Schwarz agamba ebivvulu bino byatambuzibwa ne bituuka n’e Bukunja naye abaana tewali kye baafunye.
Ebifuula Kafeero omuyimbi ow’enjawulo Charles James Ssenkubuge y’omu ku bantu abaali ku lusegere lwa Kafeero, agamba nti ekyafuula Kafeero okuba omuyimbi ow’enjawulo yatwalanga obudde ng’ayiiya oluyimba.
“Ng’asobola okunywa omwenge ne mulowooza nti atamidde bw’alaba mumuggyeeko ebirowoozo ng’atandika okuwandiika, ekyo nakiraba bwe twagenda naye e Denmark yazuukuka ekiro n’awandiika.
Kafeero yali Mwesigwa, si wa nkwe era ng’alina omukwano omutuufu nga tosobola kubeera mu buzibu n’atakuyamba.
Nga ne bw’otegeka ekivvulu n’otomuwa ssente tanyega.
Mu kiseera kino John Martin Kafeero mbeera naye, omwana ono natandika okubeera naye ng’ali mu P.3 yali asomera eyo e Bukunja, naye mu kiseera kino ali mu S.4 ku St. Juliana e Gayaza era asoma bulungi.”
Mamuli Katumba agamba: Ekimu ku by’enjawulo Kafeero bye yalina ng’atwala obudde okukola oluyimba ate ekyaliwo eky’enjawulo ku bayimbi ba Kadongokamu nga bamanyi Ggita kale nga Kafeero bw’ajja mu situdiyo aba amanyi mw’agenda okuyimbira, ky’ova olaba nga bakuba ennyimba naye nga tezisobola kufaanagana kubanga baali bamanyi okwekubira ggita ekitaliiwo ennaku zino nga Bapulodyusa be bayiiyiza abayimbi ebidongo.
Kafeero teyayimbanga kufuna ssente wabula okutumbula ekitone n’okuwa obubaka.
Vincent Segawa nga naye muyimbi wa Kadongokamu agamba: Kafeero obugagga bwe bwali mu ddoboozi n’olulimi, nga bw’atandika okuyimba yeeyagalira mu Luganda kubanga yali alumanyi okwo gattako obuyiiya olaba yatuuuka n’okuyimba Oluyimba mu ssaala ya ‘Kitaffe ali mu Ggulu’ omulala ky’olabanga ekyabulijjo!
E MASAABA
Ate omusasi waffe MUKASA KIVUMBI ayongerako nti e Masaaba mu disitulikiti y’e Buikwe bamanyi omujulizi omu, Paulo Job Kafeero eyali omuyimbi wa Kadongokamu!
Era okuva ku Mmande, abantu ku kyalo babadde bayiisa omwenge ne banywera wamu okumujjukira, kuba leero nga May 17 lwe giweze emyaka 10 be ddu bukya afa.
Kafeero bamuyita mujulizi kubanga ye mwana waabwe eyatutumula ekitundu okukigya mu bulogo n’obusezi obwali bumanyiddwa e Bukunja n’akimanyisa ensi yonna.
Ekyalo Masaaba kiri Nkokonjeru mu Kyaggwe. Kuno Kafeero kwe yali azaalwa era kwe yaziikibwa ku kiggya kye yeetandikirawo mu kuwakanyizibwa okw’amaanyi nga mu baamuwakanya kwaliko ne kitaawe kati omugenzi Nanganga.
Ku kiggya kya Kafeero kwali kuziikiddwaako ne Ssengaawe kyokka oluvannyuma yaggyibwawo, Kafeero n’asigalawo yekka.
Ekyalo kyonna we nagendeddeyo ku Mmande kyabadde kijjudde obukuukuulu, ng’abantu bakung’aanye beewaamu olwa Kafeero!
Omutuuze omu, Eridaadi Seruuma Kidoomoole eyatendeka Kafeero okuyimba Kadongokamu n’okukuba ggita yagambye nti Kafeero tagenda kwerabirwa “Nzijukira Kafeero olw’ettutumu lye yaleeta e Masaaba n’e Nkokonjeru eritannaletebwayo mulala yenna wadde ababaka ba Palamenti.
Abalala bonna beewulira, Kafeero nga eyasoma n’ataasoma abeeyitira ‘Mutaayi wange’. Ani yali amanyi nti omuyimbi omulungi asobola okuva e Masaaba oba mu Kyaggwe?,” Kidoomoole bw’abuuza.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn swh_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lij_Latn zho_Hans zho_Hans lmo_Latn ban_Latn zho_Hans lug_Latn zho_Hans eus_Latn tum_Latn pag_Latn sot_Latn zho_Hans lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn wol_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn smo_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn